หุ้นยุโรปปิดพุ่งรับอีซีบีส่งสัญญาณผ่อนคลายนโยบายการเงิน
ตลาดหุ้นยุโรปปิดพุ่งขึ้นแข็งแกร่งเมื่อคืนนี้ (15 ก.พ.) ขานรับนายมาริโอ ดรากี ประธานธนาคารกลางยุโรป (ECB) ที่ส่งสัญญาณว่า ECB มีความพร้อมที่จะผ่อนคลายนโยบายเพิ่มเติมในการประชุมเดือนหน้า นอกจากนี้ ตลาดยังได้รับแรงหนุนจากการฟื้นตัวขึ้นของหุ้นกลุมการเงิน 
16 ก.พ. 2559

สำนักข่าวอินโฟเควสท์รายงานว่า ดัชนี Stoxx Europe 600 พุ่งขึ้น 3% ปิด (15 ก.พ.) ที่ 321.76 จุด, ดัชนี CAC-40 ตลาดหุ้นฝรั่งเศสปิดที่ 4,115.25 จุด พุ่งขึ้น 120.19 จุด หรือ +3.01%, ดัชนี DAX ตลาดหุ้นเยอรมันปิดที่ 9,206.84 จุด ทะยานขึ้น 239.33 จุด หรือ +2.67% และดัชนี FTSE 100 ตลาดหุ้นลอนดอนปิดที่ 5,824.28 จุด เพิ่มขึ้น 116.68 จุด หรือ +2.04%
ตลาดหุ้นยุโรปปิดพุ่งขึ้นหลังจากนายมาริโอ ดรากี ประธาน ECB กล่าวต่อรัฐสภายุโรปเมื่อวานนี้ว่า ECB พร้อมทำการผ่อนคลายนโยบายเพิ่มเติมในการประชุมวันที่ 10 มี.ค. หากความผันผวนในตลาดการเงินในระยะนี้ และผลกระทบในระยะยาวของราคาน้ำมันที่ทรุดตัวลง มีแนวโน้มที่จะทำให้อัตราเงินเฟ้อยังคงอยู่ในระดับต่ำ
นอกจากนี้ นายดรากียังได้เรียกร้องให้รัฐบาลต่างๆในยูโรโซนดำเนินการกระตุ้นเศรษฐกิจประเทศด้วยการออกนโยบายทางการคลังที่สนับสนุนการขยายตัวของประเทศ และเพิ่มการลงทุนในภาครัฐ ขณะที่ลดอัตราภาษีลง ทั้งนี้ นายดรากียังกล่าวด้วยว่า ผู้กำหนดนโยบายของประเทศต่างๆในยูโรโซนจะต้องให้ความร่วมมือมากขึ้น หากต้องการทำให้ยูโรโซนฟื้นตัว และเอาชนะความท้าทายในตลาดโลก
หุ้นกลุ่มธนาคารดีดตัวขึ้น โดยหุ้นดอยช์แบงก์ พุ่งขึ้น 12% หลังจากดอยช์แบงก์ยืนยันว่า ทางธนาคารจะซื้อคืนหุ้นกู้ไม่ด้อยสิทธิ์มูลค่ากวา 5 พันล้านดอลลาร์ นอกจากนี้ ดอยช์แบงก์จะทำคำเสนอซื้อหุ้นกู้ไม่มีประกันสกุลยูโรมูลค่า 3 พันล้านยูโร (3.38 พันล้านดอลลาร์) และทำคำเสนอซื้อหุ้นกู้สกุลดอลลาร์มูลค่า 2 พันล้านดอลลาร์
ขณะที่หุ้นคอมเมิร์ซแบงก์ พุ่งขึ้น 18% หลังจากธนาคารประกาศแผนจ่ายเงินปันผลเป็นครั้งแรกนับตั้งแต่ปี 2550 ส่วนหุ้นธนาคารสแตนดาร์ด ชาร์เตอร์ด ปรับตัวขึ้น 5.6% หุ้นกลุ่มเหมืองแร่ปรับตัวผันผวน โดยหุ้นแองโกล อเมริกัน พุ่งขึ้น 5.1% แต่หุ้นบีเอชพี บิลลิตัน ปรับตัวลง 0.43%